જિંદગીમાં જેટલી સહજતા હશે એટલું સુખ હશે. અસહજ સ્થિતિમાં સુખ રહી શકતું નથી. સુખને પણ મોકળાશ જોઈતી હોય છે. ઘરની પોઝિટિવિટી માણસોથી બનતી હોય છે. ઘરમાં કોઈના ચહેરા ઉપર હાસ્ય ન હોય તો ‘લાફિંગ બુદ્ધા’ કંઈ કરી શકે નહીં. દિલના ખૂણા સ્વસ્થ ન હોય તો ગમે એવું વાસ્તુ પણ સુખ સર્જી શકે નહીં. ઘરમાં હવા-ઉજાસનું ધ્યાન રાખીએ છીએ, પણ દિલના દરવાજા જો બંધ હશે તો અંધારું જ લાગવાનું અને મૂંઝારો જ થવાનો. ઘરમાં જેને સ્પેસ નથી મળતી એને બહાર ખુલ્લામાં પણ ગભરામણ જ થવાની છે. સ્પેસ જોઈતી હોય તો સ્પેસ આપો, મજા જોઈતી હોય તો મજા આપો, સુખ જોઈતું હોય તો સુખ આપો. આપણે જે આપીએ એ જ આપણને મળે. એક માણસ ફ્રૂટ લેવા ગયો. તેણે નકલી નોટ આપીને કહ્યું કે, એક પાઇનેપલ આપો. વેપારીએ પાઇનેપલ આપ્યું. થોડે દૂર જઈને તેણે મિત્રને કહ્યું કે જોયું, મેં નકલી નોટથી પાઇનેપલ ખરીદી લીધું. પેલો મિત્ર હસવા લાગ્યો. તેણે કહ્યું, તું ધ્યાનથી જો, એ પાઇનેપલ સડેલું છે. એને ખબર પડી ગઈ હતી કે નોટ નકલી છે એટલે જ સડેલું પાઇનેપલ શોધીને તને આપ્યું. આપણે શું આપીએ છીએ એ આપણી વ્યક્તિને ખબર પડી જ જતી હોય છે. આપવામાં ધ્યાન રાખો, કારણ કે જેવું આપશો એવું જ મળવાનું છે!